ÚRAD VLÁDY SLOVENSKEJ REPUBLIKY
                Sekcia vládnej legislatívy

							         	Na rokovanie vlády SR
                                                                               	Dňa 14. decembra 2005
                                                                               	 K materiálu č. 21407/2005
							         	K bodu č. 13

S T A N O V I S K O
 
k návrhu zákona, ktorým sa mení a dopĺňa zákon č. 104/2004 Z. z. o spotrebnej dani z vína v znení neskorších predpisov – k novému zneniu

I.

   	Návrh zákona, ktorým sa mení a dopĺňa zákon č. 104/2004 Z. z. o spotrebnej dani z vína v znení neskorších predpisov predkladá na rokovanie vlády Slovenskej republiky podpredseda vlády a minister financií Slovenskej republiky Ivan Mikloš ako svoj iniciatívny návrh.

II.

Cieľom návrhu je na základe poznatkov z praxe upresnenie niektorých ustanovení zákona, najmä:
- upresnenie definícií týkajúcich sa podmienok oslobodenia od spotrebnej dane z vína,
- upresnenie definície užívateľského podniku,
- doplnenie povinnosti zaslať kópiu prvého dielu sprievodného dokumentu správcovi dane dodávateľa (odosielateľa) pred začatím prepravy,
- upresnenie definície oprávneného príjemcu,
- umožnenie prepravy vína z daňového skladu na daňovom území slovenskými zástupcami alebo ozbrojenými silami Slovenskej republiky,
- upravenie evidencie vedenej colným úradom a colným riaditeľstvom v nadväznosti na nadobudnutie účinnosti Nariadenia Rady (ES) č. 2073/2004 zo 16. novembra 2004 o správnej spolupráci v oblasti spotrebných daní.

Predkladateľ uvádza, že návrh zákona nebude mať vplyv na štátny rozpočet, na rozpočty obcí a rozpočty vyšších územných celkov. Nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie.

Návrh zákona bol predmetom pripomienkového konania a na rokovanie vlády SR sa predkladá bez rozporov.

III.

Legislatívna rada vlády SR prerokovala predmetný návrh na svojom zasadnutí dňa 22. novembra 2005 a odporučila návrh zákona predložiť na rokovanie vlády SR v novom znení, v ktorom budú zapracované jej pripomienky.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu zákona, ktorým sa mení a dopĺňa zákon č. 104/2004  Z. z. o spotrebnej dani z vína v znení neskorších predpisov sú  všetky pripomienky Legislatívnej rady vlády Slovenskej republiky (11 pripomienok) zapracované.                                                                                 

Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona, ktorým sa mení a dopĺňa zákon č. 104/2004 Z. z. o spotrebnej dani z vína v znení neskorších predpisov v predloženom znení schváliť, avšak s touto pripomienkou:
Termín nadobudnutia účinnosti zákona je potrebné určiť na 1. apríla 2006.

Bratislava 12. decembra 2005
Vypracoval: V. Vázal

              Štefan  G r m a n
           		    generálny riaditeľ
	                                                            sekcie vládnej legislatívy